બી.એડનો અભ્યાસ પુરો કર્યા પછી વિદ્યાર્થીઓએ બી.એડમાં જે મુખ્ય વિષય રાખ્યો હોય તેનો ઉલ્લેખ સર્ટિફિકેટમાં કરવામાં આવે છે. જેના કારણે ભવિષ્યમાં વિદ્યાર્થી દ્વારા ડિગ્રી રજૂ કરવામાં આવે અને તેનું વેરિફિકેશન થાય તો મુશ્કેલી નડતી નથી. તાજેતરમાં મેથ્સ વિષય સાથે બી.એડ થનારા વિદ્યાર્થીઓને ડિગ્રી એનાયત કરવામાં આવી તેમાં મેથ્સના બદલે એન્વાયર્નમેન્ટ એજ્યુકેશન એવો ઉલ્લેખ કરાયો હતો. અંદાજે ૪ હજાર વિદ્યાર્થીઓને આ પ્રકારની ડિગ્રી એનાયત કરી દેવાઈ છે. તાજેતરમાં કેટલાક વિદ્યાર્થીઓના ધ્યાનમાં આ બાબત આવતાં તેઓ ચોંકી ઊઠ્યા હતા. વિદ્યાર્થીઓના કહેવા પ્રમાણે આગામી દિવસોમાં શિક્ષકોની ભરતી માટે લેવાનારી ટેટ કે ટાટમાં જ્યારે મેથ્સ વિષયમાં ટાટ પાસ કર્યા પછી ડિગ્રી સર્ટિફિકેટ રજૂ કરવામાં આવે તેમાં એન્વાર્યમેન્ટ એજ્યુકેશન એવું લખેલું આવે તો ભરતી પ્રક્રિયામાંથી ઉમેદવારને બહાર કાઢી દેવામાં આવે તેવી સ્થિતિ ઊભી થાય તેમ છે. કેટલાક વિદ્યાર્થીએ આ મુદ્દે સત્તાધીશો સમક્ષ ફરિયાદ કરી હતી. જેમાં પોતાના સર્ટિફિકેટમાં એન્વાયર્નમેન્ટ એજ્યુકેશન એવો શબ્દ કાઢીને તેની જગ્યાએ મેથ્સ લખવાની માંગણી કરી હતી.